FeSport Carcaixent comptarà amb més de 40 activitats esportives
16 de febrer de 2017

Carcaixent

Des de l’Àrea d’Esports de l’Ajuntament de Carcaixent està organitzant-se, per al 12, 13 i 14 de maig, FeSport, un cap de setmana esportiu en què ja han confirmat la seua participació almenys 20 associacions, particulars i entitats públiques i privades de la localitat. FeSport comptarà amb un intens programa de més de 40 activitats entre les quals es troben tallers, xarrades o exhibicions amb l’objectiu de donar a conéixer a la població les activitats esportives que des de les diferents entitats s'organitzen al llarg de la temporada a Carcaixent, i també d'informar de qüestions més concretes i tècniques referents a la pràctica de l’esport, com per exemple tot allò relacionat amb la salut i la prevenció.

Per a qui vullga sumar-se a la iniciativa, participar com a voluntari o simplement conéixer quines activitats estan organitzant-se, s’ha convocat una reunió oberta este divendres, 17 de febrer, a les 20:00 hores en el Centre d’Empreses. Des de l’organització han animat a assistir a este acte per a escoltar en què està treballant-se a hores d’ara, i sobretot «per a proposar noves iniciatives que puguen animar els veïns i les veïnes de Carcaixent a eixir al carrer del 12 al 14 de maig per a gaudir de l’esport, i també per a estar informats de les últimes novetats en matèria esportiva que poden resultar molt interessants a tots aquells que practiquen esport de forma habitual».